錢文季少卿以蜀中織成山谷書廬山高爲壽次韵
作者：樓鑰
朝代：宋

paragraphs: 七十衰翁年愈高，意氣銷盡湖海豪。
平生萬事不翅足，但欲乞身歸故巢。
幾番掛冠不容去，歸夢屢涉滄浪濤。
縱使不去豈能久，命如槁葉風將飄。
一陽來復值初度，方念吹棘心夭夭。
何期老友加記錄，乃爲衰朽親揮毫。
廬山高哉山谷字，蜀女織就新冰綃。
安得東歸抱四絕，雙鳬飛舄追王喬。
張圖痛飲信一快，更須傳寶留兒曹。
慶朝非遠却圖報，別當作頌齊崧高。